ประกาศสำนักงานประกันสังคม เรื่อง หลักเกณฑ์การเป็นผู้ทุพพลภาพของกองทุนเงินทดแทน
ประกาศสำนักงานประกันสังคม
เรื่อง
หลักเกณฑ์การเป็นผู้ทุพพลภาพของกองทุนเงินทดแทน
 

โดยที่เป็นการสมควรกำหนดหลักเกณฑ์ในกรณีทุพพลภาพให้เป็นไปตามพระราชบัญญัติเงินทดแทน
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติเงินทดแทน (ฉบับที่ ๒) พ.ศ. ๒๕๖๑ ซึ่งบัญญัติให้กรณีทุพพลภาพเป็นไปตามหลักเกณฑ์ที่เลขาธิการประกาศกำหนดโดยคำแนะนำของคณะกรรมการการแพทย์

อาศัยอำนาจตามความในมาตรา ๑๘ วรรคสอง
แห่งพระราชบัญญัติเงินทดแทน พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติเงินทดแทน
(ฉบับที่ ๒) พ.ศ. ๒๕๖๑ เลขาธิการสำนักงานประกันสังคมโดยคำแนะนำของคณะกรรมการการแพทย์จึงออกประกาศไว้
ดังต่อไปนี้

ข้อ ๑[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ ในประกาศนี้
คณะกรรมการการแพทย์ หมายถึง
คณะกรรมการการแพทย์ตามกฎหมายว่าด้วยเงินทดแทน
คณะอนุกรรมการ หมายถึง คณะอนุกรรมการในคณะกรรมการการแพทย์กองทุนเงินทดแทน
หรือคณะอนุกรรมการในคณะกรรมการกองทุนเงินทดแทนซึ่งได้รับมอบหมายให้ตรวจประเมินการสูญเสียสมรรถภาพร่างกายของลูกจ้าง
แพทย์
หมายถึง
แพทย์แผนปัจจุบันชั้นหนึ่งที่ขึ้นทะเบียนเป็นแพทย์ผู้ประเมินการสูญเสียสมรรถภาพไว้กับสำนักงานประกันสังคมหรือผู้ที่คณะกรรมการการแพทย์กองทุนเงินทดแทนมอบหมายเพื่อตรวจประเมินการสูญเสียสมรรถภาพ

ข้อ ๓ หลักเกณฑ์ทุพพลภาพที่มีสิทธิได้รับค่าทดแทนกรณีทุพพลภาพตามมาตรา
๑๘ (๓) แห่งพระราชบัญญัติเงินทดแทน พ.ศ.
๒๕๓๗ ซึ่งแก้ไขเพิ่มเติมโดยพระราชบัญญัติเงินทดแทน (ฉบับที่ ๒)
พ.ศ. ๒๕๖๑
(ก)
ลูกจ้างสูญเสียอวัยวะหรือสูญเสียสมรรถภาพของอวัยวะหรือของร่างกาย
หรือสูญเสียสภาวะปกติของจิตใจ จนทำให้ความสามารถในการทำงานลดลงถึงขนาดไม่อาจประกอบการงานตามปกติได้เกินกว่าร้อยละหกสิบของสมรรถภาพทั้งร่างกายตามคู่มือแนวทางการประเมินการสูญเสียสมรรถภาพทางกายและจิตที่สำนักงานประกันสังคมกำหนด
ในกรณีที่วิธีการประเมินและอัตราการสูญเสียสมรรถภาพมิได้กำหนดไว้ในคู่มือตามวรรคหนึ่ง ให้คณะกรรมการการแพทย์เป็นผู้ประเมินและกำหนดอัตราการสูญเสียสมรรถภาพของอวัยวะนั้น
ๆ
(ข)
ลูกจ้างมีการสูญเสียอวัยวะหรือสูญเสียสมรรถภาพของอวัยวะหรือของร่างกาย ดังต่อไปนี้
(๑)
ขาทั้งสองข้างขาด
(๒)
มือหนึ่งข้างกับเท้าหนึ่งข้างขาด
(๓) มือทั้งสองข้างขาด
(๔)
สูญเสียลูกตาทั้งสองข้างหรือสูญเสียลูกตาข้างหนึ่งกับสูญเสียสมรรถภาพในการมองเห็นร้อยละเก้าสิบขึ้นไปหรือเสียความสามารถในการมองเห็นตั้งแต่
๓/๖๐ หรือมากกว่าของตาอีกข้างหนึ่งหรือสูญเสียสมรรถภาพในการมองเห็นร้อยละเก้าสิบขึ้นไปหรือเสียความสามารถในการมองเห็นตั้งแต่
๓/๖๐ หรือมากกว่าของตาทั้งสองข้าง
(๕)
ประสบอันตรายหรือเจ็บป่วยที่ศีรษะและหรือกระดูกสันหลังเป็นเหตุให้สูญเสียสมรรถภาพในการทำงานโดยสิ้นเชิงของ
(๕.๑)
ขาทั้งสองข้างหรือ
(๕.๒)
มือหนึ่งข้างกับเท้าหนึ่งข้างหรือ
(๕.๓) มือทั้งสองข้าง
(๖)
ประสบอันตรายหรือเจ็บป่วยที่ศีรษะอันเป็นเหตุให้เกิดความผิดปกติของความรู้สึกตัวและหรือจิตฟั่นเฟือนเป็นเหตุให้ไม่สามารถปฏิบัติงานได้และไม่สามารถรักษาให้หายได้หรือวิกลจริต


ประกาศ
ณ วันที่ ๑๔ ธันวาคม พ.ศ. ๒๕๖๑
อนันต์ชัย
อุทัยพัฒนาชีพ
เลขาธิการสำนักงานประกันสังคม









ชญานิศ/จัดทำ
๒๘
มีนาคม ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๓๓๓ ง/หน้า ๓/๒๗ ธันวาคม ๒๕๖๑